Analytiker: iPhone 16 får FaceID under skærmen

Apple har skulle høre mangt og meget for deres FaceID-notch. Samsung har endda lavet reklamer, med det ene formål at grinagtiggøre den.

Men som vi kunne fortælle tidligere, så bliver det ikke med iPhone 14, at den forsvinder helt. Og således heller ikke året efter, når vi får iPhone 15 mellem hænderne. Det er selv samme analytiker, der nu kan fortælle at det først sker med iPhone 16 i 2024.

My prediction is the same – under-display Face ID coming in 2024 (iPhone 16), and this time schedule is less of a technical issue and more of a marketing purpose. https://t.co/yK17YkQEEX
— 郭明錤｜Ming-Chi Kuo (@mingchikuo) April 2, 2022

Som tweetet ovenfor fra Apple-analytiker Ming-Chi Kup fortæller, så skyldes de lange udsigter ej tekniske udfordringer, men ren og skær marketing. Altså kunne det tyde på, at produktions- og reklameapparaterne hos Apple er indstillet og gearet til at sælge iPhone 14 og 15, uden usynligt FaceID. Og går salget som vanligt, så får de formentlig ingen problemer med at lange de modeller over disken i millionvis.

Værd at bemærke er også tweetet som Kuo bekræfter, der fortæller at iPhone 16 ikke vil få fingeraftrykslæser under skærmen. Det er ellers et område, hvor Android-konkurrenterne længe har siddet i førertrøjen og tilbudt oplåsning med både ansigt og fingeraftryk.

Samsung Display, som leverer skærmteknologi til Apple, er ifølge The Elec i gang med at udvikle teknologien. Udfordringen består åbenlyst i behovet for at kameraet kan se “gennem” skærmen når der er behov for det. Teknikken skulle derfor ikke være markant anderledes end den Samsung selv benytter på Galaxy Z Fold 3.

Hvis ovenstående forudsigelser holder stik, så skal vi altså væbne os med tålmodighed en rum tid endnu før vi får en iPhone, som blot er “ren skærm”.

Analytiker: iPhone 16 får FaceID under skærmen